Predkladacia správa

Na pozvanie predsedu vlády Slovenskej republiky Roberta Fica sa dňa 18. júla 2007 uskutočnila oficiálna návšteva predsedu vlády Talianskej republiky (IT) Romana Prodiho v Slovenskej republike. Bola to prvá návšteva predsedu vlády Talianska na Slovensku od jeho nástupu do funkcie v máji 2006.

V rámci programu oficiálnej návštevy sa uskutočnilo rokovanie predsedov vlád SR a IT  a prijatia talianskeho premiéra u prezidenta SR I. Gašparoviča a u predsedu Národnej rady SR P. Pašku. Obsahom rokovaní boli predovšetkým možnosti prehĺbenia bilaterálnej spolupráce medzi SR a IT, hlavne v hospodárskej oblasti, výmena názorov na aktuálne európske otázky (inštitucionálna reforma EÚ, rozširovanie schengenského priestoru a eurozóny), ako aj dôležité témy súčasného medzinárodnopolitického diania (Kosovo). 
Taliansky predseda vlády vystúpil počas svojej návštevy v SR aj na porade vedúcich zastupiteľských úradov SR, ktorá sa konala na MZV SR. Záverečným bodom programu bolo stretnutie s komunitou talianskych podnikateľov v SR organizované Taliansko-slovenskou obchodnou komorou.   
Oficiálna návšteva predsedu vlády Talianskej republiky Romana Prodiho v SR potvrdila vysokú úroveň vzťahov a spolupráce medzi oboma krajinami a vytvorila predpoklady pre ich ďalšie posilňovanie. 

Materiál má informatívny charakter, z toho dôvodu nebol predložený na medzirezortné pripomienkové konanie. Predkladaný materiál bol prerokovaný s odborom zahraničných vzťahov a protokolu Úradu vlády SR, s odborom zahraničnej politiky Kancelárie prezidenta SR a s odborom zahraničných vzťahov a protokolu Kancelárie Národnej rady SR.